- Սա իսկապես բարդագույն հարց է, ցավոտ հարց և բազմասայր խնդիր։ Դատապարտյալների իրավունքների պաշտպանությանը զուգահեռ երբեք չի կարելի մոռանալ տուժողների իրավունքների մասին։ Միաժամանակ, հաշվի առնելով, որ մեր ցմահ դատապարտյալների զգալի մասը դատապարտվել է այն ժամանակներում, երբ դատավարական ընթացակարգերը շատ անկատար էին, հետաքննության և նախաքննության մարմինների գործունեության որակական լրիվ ուրիշ պատկեր ունեինք, գիտության և տեխնիկայի զարգացումը դեռևս անհրաժեշտ մակարդակին չէր, որպեսզի իրեղեն ապացույցների հետ կապված պատշաճ ընթացակարգեր իրականացվեին, շատ գործերով ստեղծվել է նույնիսկ փակուղային իրավիճակ։ Նախորդ տարի որոշակի դրական տեղաշարժ կատարվեց կապված պայմանական վաղաժամկետ ազատման ինստիտուտի կատարելագործման հետ, որը հույս ունենանք այս մասով պրակտիկ կիրառում կստանա։